Norræna læknaráðið Jón Snædal kjörinn formaður Á fundi Norræna læknaráðsins sem haldið var í Osló í lok maímánaðar bar það til tíðinda að Jón Snædal var kosinn formaður ráðsins til næstu tveggja ára . Kosning hans tengist því að röðin er komin að Íslandi að halda næsta fund ráðsins en þeir eru haldnir á tveggja ára fresti til skiptis í löndunum fimm . Verður næsti fundur þess haldinn á Akureyri vorið 2004 . Stjórn Norræna læknaráðsins hittist tvisvar á ári og er sameiginlegur vettvangur norrænu læknafélaganna . Annað hvert ár er öllum stjórnarmönnum félaganna og ýmsum embættismönnum boðið til fundar í ráðinu sjálfu . Læknafélag Íslands hefur þó aldrei sent fleiri en tvo eða þrjá fulltrúa á þessa fundi enda er þátttaka í þeim kostnaðarsöm fyrir félagið . Á þessum fundum ráðsins eru tekin fyrir ákveðin mál og reynt að kryfja þau til mergjar . Aðalmál fundarins í Osló voru tvö : öryggi sjúklinga og skipulag og fjármögnun heilbrigðiskerfisins . Jón sagði í samtali við Læknablaðið að það sem helst hefði komið mönnum á óvart í umræðum um öryggi sjúklinga hefði verið að rannsóknir í Danmörku bendi til þess að því sé ábótavant og að það sé minna en almennt er álitið . " Ég sé enga ástæðu til að ætla að þessu séu öðruvísi hagað hér á landi . Meðferð sjúklinga verður æ flóknari og þar með eru svo mörg atriði sem verða að ganga rétt . Mælingum , bæði sjálfvirkum og handvirkum , hefur fjölgað og í þeim getur margt brugðist . Á fundinum var varpað fram þeirri spurningu hvort ekki væri rétt að taka upp sömu vinnubrögð og viðhöfð eru í flugrekstri þar sem menn skoða öll atvik sem kalla má næstum því óhöpp og reyna að draga af þeim ályktanir til þess að auka öryggið . Einnig var bent á að öryggisleysi sjúklinga á sér ekki eingöngu rætur í mannlegum mistökum heldur valda því einnig kerfislægar ástæður , " sagði Jón . Skipulag og fjármögnun heilbrigðisþjónustu er stöðugt til umræðu meðal norrænna lækna . Þar hafði Þórður Sverrisson framsögu fyrir hönd Læknafélags Íslands en auk hans töluðu Finnar og Norðmenn . Í Noregi hafa orðið miklar breytingar á uppbyggingu heilbrigðiskerfisins og kom ýmislegt forvitnilegt fram í umræðunum sem of langt mál yrði að tíunda hér . Auk þessara umræðna á ráðsfundum hefur stjórnin ýmis hagsmunamál lækna til umfjöllunar . Þar má nefna símenntun lækna sem oft er til umræðu . Þar er staða íslenskra lækna önnur og betri en kollega á Norðurlöndum hvað varðar rétt til að sækja námskeið og ráðstefnur því víðast hvar á Norðurlöndum fá eingöngu þeir sem halda fyrirlestra að sækja ráðstefnur . Norræna læknaráðið fylgist með því hvaða þjónustu læknar sem starfa tímabundið í öðru aðildarlandi geta fengið hjá læknafélagi gistilandsins . Er hægt að sjá á heimasíðum læknafélaganna hver þessi þjónusta er og hvaða stuðnings menn geta vænst , svo sem í kjaramálum . Fyrir nokkru kom upp hugmynd um að gera samanburð á kjörum norrænna lækna en frá því var horfið vegna þess hversu ólík launakerfin eru og einnig störf lækna frá einu landi til annars . Nefna má að víða er farið að gera vinnustaðasamninga . Þá koma umræður um lækna í vanda ávallt til umræðu á fundum ráðsins af og til enda um sambærileg vandamál að ræða í öllum löndunum . Loks ber að nefna að vettvangi ráðsins og stjórnar þess er mótuð sameiginleg stefna norrænna lækna út á við . Norrænu læknafélögin reyna að tala sem mest einum rómi í samstarfi evrópskra lækna og í Alþjóðafélagi lækna og Norræna læknaráðið er kjörinn vettvangur til þess að samstilla raddirnar . SumariÐ er vinsæll tími fyrir læknaþing , í það minnsta hér á Íslandi . Það færist í vöxt að haldin séu alþjóðleg læknaþing hér á landi og má því til sönnunar benda á tvö fjölmenn þing á sviði taugalækninga og bráðalækninga sem haldin voru í maí og júní . Og í ágúst er röðin komin að meinefnafræðinni en dagana 10. - 13 verður þingið Molecular Medicine 2002 haldið í Borgarleikhúsinu í Reykjavík . Það er Félag um lækningarannsóknir á Íslandi sem heldur utan um þetta þinghald en raunar er hér um að ræða tvö norræn þing : 28. norræna þingið um meinefnafræði og 35. norrænu ráðstefnuna um storkufræði . Blaðamaður Læknablaðsins mætti á fund undirbúningsnefndar þingsins á dögunum til þess að forvitnast um þetta þinghald . Í nefndinni eiga sæti Þorvaldur Veigar Guðmundsson sem er forseti þingsins , Ísleifur Ólafsson , Leifur Franzson , Elín Ólafsdóttir , Ingunn Þorsteinsdóttir , Jón Jóhannes Jónsson og Ólöf Sigurðardóttir . Leifur er formaður Félags um lækningarannsóknir á Íslandi sem í eru um 30 skráðir félagsmenn . Þorvaldur Veigar upplýsir að þetta sé í þriðja sinn sem þing af þessu tagi sé haldið hér á landi . Þau fyrri voru haldin 1981 og 1992 . Norrænu þingin í meinefnafræði eru haldin á vegum Nordisk Forening for Klinisk Kemi annað hvort ár til skiptis á Norðurlöndum en félagið í hverju landi annast þinghaldið að öllu leyti og bera alla ábyrgð á því . Storkufræðiráðstefna er haldin árlega . Þetta er í fyrsta sinn sem þessi tvö náskyldu svið sameina krafta sína í þinghaldi . Að sögn nefndarmanna verður þetta þing fjölmennt því um miðjan júní höfðu tæplega fimm hundruð manns boðað þátttöku sína og þeim á væntanlega eftir að fjölga . Þátttakendur koma frá 20 löndum en flestir koma frá Norðurlöndum . Þeir sem koma lengsta leið eru frá Ástralíu og Kína . Fyrirlesararnir koma frá ýmsum löndum Evrópu og Ameríku en stærsti hlutinn er frá Norðurlöndum . Alls er 56 manns boðið að halda fyrirlestra og eru nokkrir Íslendingar meðal þeirra . " Þetta er metnaðarfullt þing og við bjóðum upp á fyrirlestra heimsþekktra vísindamanna á sviði storku - og meinefnafræði , " segja nefndarmenn og nefna til sögunnar athyglisverða fyrirlestra um erfðafræði storkufræði og upplýsingatækni á rannsóknastofum . Á ráðstefnunni er rætt bæði um grunnrannsóknir og hagnýtar rannsóknir . Ráðstefnan fer fram í fyrirlestrum , málþingum og kynningu veggspjalda . Alls verða yfir 100 veggspjöld kynnt . Í tengslum við ráðstefnuna er stór tækjasýning . Líkt og á öðrum sviðum læknisfræði hafa orðið verulegar framfarir í meinefna - og storkufræði á undanförnum árum . Ný mælitæki hafa komið til sögunnar sem gera mönnum kleift að mæla ný efni og með stóraukinni nákvæmni , auk þess sem nýjar rannsóknaraðferðir hafa verið þróaðar , ekki síst í erfðafræði - og prótínrannsóknum . " Það er mikið rætt um gen og þá má ekki gleyma því að gen eru sameindir og sameindir eru viðfangsefni klínískra rannsóknarstofa . Þetta hefur í för með sér að það sem í dag kallast grunnrannsóknir á sameindum eru viðfangsefni klínískra rannsóknarstofa á morgun þar sem þekkingin er nýtt til að greina sjúkdóma , meta árangur meðferðar og við áhættumat , " segir Jón Jóhannes . Að sjálfsögðu er reynt að gera vel við hina erlendu gesti og standa þátttakendum og fylgdarliði þeirra til boða ýmsar skoðunarferðir um landið , bæði meðan á þinginu stendur og eftir að því lýkur . Félagið fékk fyrirtækið Ráðstefnur og fundir í Kópavogi til að annast skipulag og umgjörð þingsins en mikið starf hefur lent á undirbúningsnefndinni sem ber ábyrgð á öllu saman . Sækja má einstök málþing á ráðstefnunni en dagskrá og aðrar upplýsingar er að finna á heimsíðu ráðstefnunnar : www 2. landspitali.is / mm 2002 /